
Egyensúly rendszerünk egy csúszós sport függvényében

Tudományos kutatásom célja volt, hogy a síelés egyensúlyrendszerünkre gyakorolt hatását vizsgáljam az általam végzett felmérések alapján. Írtam a vesztibuláris rendszer működéséről, valamint a símozgás egyensúlyi feladatkombinációiról.
„Az idegrendszer 3-7 éves korban már 70-90 %-os fejlettséget mutat. Mivel ebben az életkorban az agy tömege is megközelítette a végső kifejlődését, és megvan a szerkezeti feltétele, hogy maximálisan lehessen használni, az óvodáskorú gyermekeket elsősorban koordinációs képességeket fejlesztő gyakorlatokkal kell ingerelni…” Idézi Dr. Hamza István (1995) Nádori László professzort (1983).
A símozgás dinamikáját és az emberi test egyensúlyrendszerét tanulmányozva arra a következtetésre jutottam, hogy e két jelenség fejlesztésére egyik legalkalmasabb mozgáskultúra a síelés. Testünket folyamatosan egyensúlyban kell tartani és a külvilág által bejövő ingereket egy agyi folyamat során rendezni. Egy pillanatra sincs mozdulatlan helyzet.
Kutatásom kezdetekor feltételeztem, hogy a rendszeresen síelő gyermekek dinamikus koordinációja jobb, mint a nem síelő gyermekeké. Síelés alatt a gyermek olyan mozgáskombinációt végez, melynek sikeres kivitelezéséhez elengedhetetlen a vesztibuláris rendszer használata. Mivel folyamatos inger alatt áll, ezért fokozott fejlődés lesz tapasztalható. Vizsgálatomat a Fogarasi síiskola 28 nebulójának segítségével végeztem. A kontroll csoport gyermekei a síiskolások testvérei, a Pitypang Óvoda és az Óbudai Csicsergő Óvoda gyermekei közül kerültek ki.
Három próbát kellet a gyerekeknek teljesíteni, mindegyiket kétszer; a jobbik eredmény miatt.
A feladatokat más-más mutatók alapján értékeltem,
természetesen figyelembe véve az eddigi vizsgálatok során alkalmazott szabályokat.
I: Nádori-teszt / Kombinált statikus és dinamikus egyensúlyvizsgálat a Bass-féle próba alapján
II: Ludwig-teszt / Haladási egyensúly mérése
III: Oseretzky-teszt / A dinamikus egyensúly mérése gyufák segítségével.
A kutatásom eredményes volt. A vizsgált csoport gyermekei, azaz a síelők átlagosan
10-12 %-kal jobban teljesítettek, mint a kontroll csoport gyermekei, akik nem síelnek folyamatosan.
Úgy gondolom, hogy érdemes volt elvégeznem a vizsgálatot. 56 gyermeket látva is azt állítom, hogy tanácsos és igen is célravezető, ha egy gyermek 3 éves korától megismerkedik a síléccel, hóhoz – és síléchezszoktató komplex mozgásos programokon vesz részt.
Aebli mondta (1976): „A cél a mozgékony egészben való egyensúly megteremtése.”



